KOMMISSIONENS GENNEMFØRELSESAFGØRELSE
af 10. maj 2012
om Den Europæiske Unions finansielle bidrag i 2012 til 10 medlemsstaters (Belgien, Bulgarien, Danmark, Estland, Italien, Cypern, Letland, Rumænien, Slovenien og Finland) nationale programmer for indsamling, forvaltning og anvendelse af data i fiskeriet
(meddelt under nummer C(2012) 3024)
(Kun den bulgarske, danske, estiske, finske, franske, græske, italienske, lettiske, nederlandske, rumænske, slovenske og svenske udgave er autentiske)
(2012/276/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 861/2006 af 22. maj 2006 om EF-finansieringsforanstaltninger til gennemførelse af den fælles fiskeripolitik og havretten (1), særlig artikel 24, stk. 1, og
ud fra følgende betragtninger:
(1)
Ved Kommissionens forordning (EF) nr. 861/2006 fastsættes det, på hvilke betingelser medlemsstaterne kan få tilskud fra EU til dækning af udgifter til deres nationale programmer for indsamling og forvaltning af data.
(2)
Sådanne programmer skal opstilles i overensstemmelse med Rådets forordning (EF) nr. 199/2008 af 25. februar 2008 om fastlæggelse af en EF-ramme for indsamling, forvaltning og anvendelse af data i fiskerisektoren samt støtte til videnskabelig rådgivning vedrørende den fælles fiskeripolitik (2) og Kommissionens forordning (EF) nr. 665/2008 af 14. juli 2008 om gennemførelsesbestemmelser til Rådets forordning (EF) nr. 199/2008 om fastlæggelse af en EF-ramme for indsamling, forvaltning og anvendelse af data i fiskerisektoren samt støtte til videnskabelig rådgivning vedrørende den fælles fiskeripolitik (3).
(3)
Belgien, Bulgarien, Danmark, Estland, Italien, Cypern, Letland, Rumænien, Slovenien og Finland har i overensstemmelse med artikel 4, stk. 4 og 5, i forordning (EF) nr. 199/2008 indsendt nationale programmer for 2011-2013. Disse programmer er i overensstemmelse med artikel 6, stk. 3, i forordning (EF) nr. 199/2008 blevet godkendt i 2011.
(4)
Disse medlemsstater har indsendt årlige budgetoverslag for året 2012, jf. artikel 2 i Kommissionens forordning (EF) nr. 1078/2008 af 3. november 2008 om gennemførelsesbestemmelser til Rådets forordning (EF) nr. 861/2006 for så vidt angår de udgifter, som medlemsstaterne har afholdt til indsamling og forvaltning af grunddata om fiskeri (4). Kommissionen har evalueret de årlige budgetoverslag, jf. artikel 4 i forordning (EF) nr. 1078/2008, under hensyntagen til de godkendte nationale programmer.
(5)
Ifølge artikel 5 i forordning (EF) nr. 1078/2008 skal Kommissionen godkende det årlige budgetoverslag og træffe afgørelse om det årlige EU-tilskud til hvert nationalt program efter proceduren i artikel 24 i forordning (EF) nr. 861/2006 og på basis af resultatet af evalueringen af de årlige budgetoverslag, jf. artikel 4 i forordning (EF) nr. 1078/2008.
(6)
Ifølge artikel 24, stk. 3, litra b), i forordning (EF) nr. 861/2006 fastsættes tilskudssatsen ved en kommissionsafgørelse. Efter artikel 16 i den pågældende forordning må EU-medfinansieringssatsen for foranstaltninger til indsamling af grunddata ikke overstige 50 % af medlemsstaternes udgifter til gennemførelse af programmet for indsamling, forvaltning og anvendelse af fiskeridata.
(7)
Denne afgørelse er en finansieringsafgørelse efter artikel 75, stk. 2, i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (5).
(8)
Foranstaltningerne i denne afgørelse er i overensstemmelse med udtalelse fra Komitéen for Fiskeri og Akvakultur -
VEDTAGET DENNE AFGØRELSE:
Artikel 1
EU's maksimale finansielle bidrag i 2012 til hver medlemsstat til indsamling, forvaltning og anvendelse af data i fiskeriet og satsen for EU's finansielle bidrag er fastsat i bilaget.
Artikel 2
Denne afgørelse er rettet til Kongeriget Belgien, Republikken Bulgarien, Kongeriget Danmark, Republikken Estland, Den Italienske Republik, Republikken Cypern, Republikken Letland, Rumænien, Republikken Slovenien og Republikken Finland.
Udfærdiget i Bruxelles, den 10. maj 2012.